KOMMISSIONENS FORORDNING (EF) Nr. 2146/95 af 8. september 1995 om midlertidig tilpasning af særordningerne for indførsel af olivenolie med oprindelse i Algeriet, Libanon, Marokko, Tunesien og Tyrkiet med henblik på gennemførelsen af den landbrugsaftale, som er indgået under de multilaterale handelsforhandlinger i Uruguay-rundens regi, og om fravigelse af Rådets forordning (EØF) nr. 1514/76, (EØF) nr. 1620/77, (EØF) nr. 1521/76, (EØF) nr. 1508/76 og (EØF) nr. 1180/77

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EF) nr. 3290/94 af 22. december 1994 om de tilpasninger og overgangsforanstaltninger, der er nødvendige i landbrugssektoren for gennemførelsen af de aftaler, som er indgået under de multilaterale handelsforhandlinger i Uruguay-rundens regi (1), særlig artikel 3, og

ud fra følgende betragtninger:

I dels samarbejdsaftalerne mellem på den ene side Det Europæiske Økonomiske Fællesskab og på den anden side henholdsvis Den Demokratiske Folkerepublik Algeriet (2), Republikken Libanon (3), Kongeriget Marokko (4), Republikken Tunesien (5), dels afgørelse nr. 1/77 truffet af Associeringsrådet EØF-Tyrkiet den 22. december 1976 om nye indrømmelser vedrørende indførsel i Fællesskabet af tyrkiske landbrugsprodukter, er der fastsat en særlig importordning for olivenolie henhørende under KN-kode 1509 og 1510, udelukkende fremstillet i disse lande og transporteret direkte til Fællesskabet;

i medfør af denne ordning anvendes der en fast afgiftsnedsættelse for olivenolie, som ikke er raffineret, og såfremt de nævnte lande anvender en eksportafgift, nedsættes afgiften yderligere; ifølge ordningen fritages der for betaling af det faste element i afgiften ved indførsel af raffineret olivenolie;

reglerne for disse ordningers anvendelse er fastsat i Rådets forordning (EØF) nr. 1514/76 af 24. juni 1976 om indførsel af olivenolie med oprindelse i Algeriet (6), senest ændret ved forordning (EØF) nr. 1900/92 (7), Rådets forordning (EØF) nr. 1620/77 af 18. juli 1977 om indførsel af olivenolie med oprindelse i Libanon (8), Rådets forordning (EØF) nr. 1521/76 af 24. juni 1976 om indførsel af olivenolie med oprindelse i Marokko (9), senest ændret ved forordning (EØF) nr. 1901/92 (10), Rådets forordning (EØF) nr. 1508/76 af 24. juni 1976 om indførsel af olivenolie med oprindelse i Tunesien (11), senest ændret ved forordning (EØF) nr. 413/86 (12), og Rådets forordning (EØF) nr. 1180/77 af 17. maj 1977 om indførsel til Fællesskabet af visse landbrugsprodukter med oprindelse i Tyrkiet (13), senest ændret ved forordning (EØF) nr. 1902/92 (14);

Fællesskabet har i medfør af den landbrugsaftale, der er indgået under de multilaterale handelsforhandlinger i Uruguay-rundens regi (15), forpligtet sig til at tarifere de variable landbrugsafgifter og at erstatte dem med faste toldsatser fra den 1. juli 1995; denne substitution risikerer at gøre særordningerne uanvendelige, og det er derfor, indtil nye arrangementer er indgået, nødvendigt midlertidigt at fravige førnævnte forordning (EØF) nr. 1514/76, (EØF) nr. 1620/77, (EØF) nr. 1521/76, (EØF) nr. 1508/76 og (EØF) nr. 1180/77;

i Kommissionen forordning (EF) nr. 1477/95 af 28. juni 1995 om visse overgangsforanstaltninger for iværksættelsen af landbrugsaftalen i Uruguay-rundens regi i olivenoliesektoren (16), er det fastsat, hvilken importtold der skal anvendes for olivenolie i perioden 1. juli til 31. oktober 1995 i stedet for toldsatserne i den fælles toldtarif;

det bør derfor fastsættes, at de faste nedsættelser for de forskellige olivenolier i en overgangsperiode anvendes på gældende toldsatser; nedsættelsen er på henholdsvis 4,661 og 8,754 ECU/100 kg for de pågældende olier; de samme beløb bør anvendes for Algeriet, Marokko og Tunesien, og 80 % af beløbene for Tyrkiet;

afgifternes erstatning med faste satser, samt fravigelserne af førnævnte rådsforordninger, gør det ligeledes nødvendigt at ændre Kommissionens forordning (EØF) nr. 1587/76 (17), (EØF) nr. 1880/77 (18), (EØF) nr. 1588/76 (19), (EØF) nr. 1586/76 (20) og (EØF) nr. 1401/77 (21) om gennemførelsesbestemmelser vedrørende indførsel af olivenolie med oprindelse i henholdsvis Algeriet, Libanon, Marokko, Tunesien og Tyrkiet; af hensyn til gennemskueligheden bør disse forordninger ophæves og hovedindholdet af de tidligere bestemmelser indgå i de nye bestemmelser;

den ordning for indførsel af olivenolie med oprindelse i Tunesien, der er fastsat i tillægsprotokollen (22) og i Rådets forordning (EØF) nr. 3463/87 af 17. november 1987 om almindelige bestemmelser for indførsel af olivenolie med oprindelse i Tunesien (23), er ikke omfattet af denne forordning;

på grundlag af ovennævnte forhold bør denne forordning anvendes fra den 1. juli 1995;

de i denne forordning fastsatte foranstaltninger er i overensstemmelse med udtalelse fra Forvaltningskomitéen for Fedtstoffer -

UDSTEDT FØLGENDE FORORDNING:

Artikel 1

Uanset artikel 1, 3, 4 og 5 i henholdsvis forordning (EØF) nr. 1514/76, (EØF) nr. 1620/77, (EØF) nr. 1521/76 og (EØF) nr. 1508/76 og uanset artikel 9 og 10 i forordning (EØF) nr. 1180/77 fastsætter nærværende forordning de bestemmelser, der gælder for særordningerne for indførsel af olivenolie med oprindelse i Algeriet, Libanon, Marokko, Tunesien og Tyrkiet i perioden 1. juli 1995 til 30. juni 1996.

Artikel 2

1. Den gældende toldsats ved indførsel til Fællesskabet af ikke-raffineret olie henhørende under KN-kode 1509 10 og 1510 00 10, udelukkende fremstillet i Algeriet, Libanon, Marokko, Tunesien og Tyrkiet og transporteret direkte fra disse lande til Fællesskabet, nedsættes med 0,7245 ECU pr. 100 kg.

2. Såfremt Libanon anvender en særlig afgift ved udførsel af olivenolie, der henhører under de i stk. 1 nævnte KN-koder, og som udelukkende er fremstillet i Libanon og transporteret direkte fra dette land til Fællesskabet, nedsættes den gældende toldsats yderligere med et beløb, der er lig med den særlige afgift, dog højst 5,769 ECU pr. 100 kg.

3. Såfremt Algeriet, Marokko og Tunesien anvender en særlig afgift ved udførsel af olivenolie, der henhører under de i stk. 1 nævnte KN-koder, og som udelukkende er fremstillet i Algeriet, Marokko og Tunesien og transporteret direkte fra disse lande til Fællesskabet, nedsættes den gældende toldsats yderligere med et beløb, der er lig med den særlige afgift, dog højst 14,60 ECU pr. 100 kg.

4. Såfremt Tyrkiet anvender en særlig afgift ved udførsel af olivenolie, der henhører under de i stk. 1 nævnte KN-koder, og som udelukkende er fremstillet i Tyrkiet og transporteret direkte fra dette land til Fællesskabet, nedsættes den gældende toldsats yderligere med et beløb, der er lig med den særlige afgift, dog højst 13,14 ECU pr. 100 kg.

Artikel 3

1. Den gældende toldsats ved indførsel af raffineret olivenolie henhørende under KN-kode 1509 90 00, udelukkende fremstillet i Algeriet, Marokko og Tunesien og transporteret direkte fra disse lande til Fællesskabet, nedsættes med 4,661 ECU pr. 100 kg.

Den gældende toldsats ved indførsel af raffineret olivenolie henhørende under KN-kode 1510 00 90, udelukkende fremstillet i Algeriet, Marokko og Tunesien og transporteret direkte fra disse lande til Fællesskabet, nedsættes med 8,754 ECU pr. 100 kg.

2. Den gældende toldsats ved indførsel af raffineret olivenolie henhørende under KN-kode 1509 90 00, udelukkende fremstillet i Tyrkiet og transporteret direkte fra dette land til Fællesskabet, nedsættes med 3,723 ECU pr. 100 kg.

Den gældende toldsats ved indførsel af raffineret olivenolie henhørende under KN-kode 1510 00 90, udelukkende fremstillet i Tyrkiet og transporteret direkte fra dette land til Fællesskabet, nedsættes med 7,003 ECU pr. 100 kg.

Artikel 4

1. Den i artikel 2, stk. 2, i denne forordning fastsatte ordning anvendes for alle indførsler, for hvilke importøren fører bevis for, at den særlige afgift er blevet overvæltet på importprisen, og at han har refunderet eksportøren denne afgift med op til det i dette stykke omhandlede beløb, som kan fradrages ved indførsel til Fællesskabet.

2. I denne forordning forstås »eksportør« den person, der er angivet i et varecertifikat EUR. 1 fra Algeriet, Libanon, Marokko eller Tunesien eller i et varecertifikat ATR. 1 fra Tyrkiet.

3. Det i stk. 1 omhandlede bevis kan kun føres ved fremlæggelse af en kvittering, udstedt af en bank, der er anerkendt hertil, og til hvilken det i stk. 1 omhandlede beløb er blevet indbetalt som refusion af afgiften; kvitteringen skal mindst indeholde:

- angivelse af eksportøren

- nummeret på det pågældende varecertifikat EUR. 1 fra Algeriet, Libanon, Marokko eller Tunesien eller det pågældende varecertifikat ATR. 1 fra Tyrkiet

- størrelsen af det indbetalte beløb.

Ovennævnte kvittering for det indbetalte beløb kan ligeledes udstedes af en bank i importmedlemsstaten, i hvilken Algeriet, Libanon, Marokko, Tunesien og Tyrkiet har åbnet en særlig konto med henblik på overførsel af refusionen af afgiften i den pågældende medlemsstats valuta. I så fald giver Algeriet, Libanon, Marokko, Tunesien og Tyrkiet Kommissionen alle nødvendige oplysninger i forbindelse med åbning af ovennævnte konto; Kommissionen underretter straks importmedlemsstaten herom.

Artikel 5

Forordning (EØF) nr. 1587/76, (EØF) nr. 1880/77, (EØF) nr. 1588/76, (EØF) nr. 1586/76 og (EØF) nr. 1401/77 ophæves.

Artikel 6

Denne forordning træder i kraft på tredjedagen efter offentliggørelsen i De Europæiske Fællesskabers Tidende.

Den anvendes fra 1. juli 1995 til 30. juni 1996.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 8. september 1995.

På Kommissionens vegne

Franz FISCHLER

Medlem af Kommissionen

(1) EFT nr. L 349 af 31. 12. 1994, s. 105.

(2) EFT nr. L 263 af 27. 9. 1978, s. 2.

(3) EFT nr. L 267 af 27. 9. 1978, s. 2.

(4) EFT nr. L 264 af 27. 9. 1978, s. 2.

(5) EFT nr. L 265 af 27. 9. 1978, s. 2.

(6) EFT nr. L 169 af 28. 6. 1976, s. 24.

(7) EFT nr. L 192 af 11. 7. 1992, s. 1.

(8) EFT nr. L 181 af 21. 7. 1977, s. 4.

(9) EFT nr. L 169 af 28. 6. 1976, s. 43.

(10) EFT nr. L 192 af 11. 7. 1992, s. 2.

(11) EFT nr. L 169 af 28. 6. 1976, s. 9.

(12) EFT nr. L 48 af 26. 2. 1986, s. 1.

(13) EFT nr. L 142 af 9. 6. 1977, s. 10.

(14) EFT nr. L 192 af 11. 7. 1992, s. 3.

(15) EFT nr. L 336 af 23. 12. 1994, s. 1.

(16) EFT nr. L 145 af 29. 6. 1995, s. 37.

(17) EFT nr. L 174 af 1. 7. 1976, s. 16.

(18) EFT nr. L 210 af 18. 8. 1977, s. 11.

(19) EFT nr. L 174 af 1. 7. 1976, s. 18.

(20) EFT nr. L 174 af 1. 7. 1976, s. 14.

(21) EFT nr. L 158 af 29. 6. 1977, s. 36.

(22) EFT nr. L 297 af 21. 10. 1987, s. 36.

(23) EFT nr. L 329 af 20. 11. 1987, s. 3.